K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2025. gada | Noteikumi Nr. \_\_\_\_\_ |

Rīgā

**Speciālā vadītāja amata kandidāta atlases kārtība**

Izdoti saskaņā ar

Kredītiestāžu likuma 116. panta 1.1daļu un 131. panta trešo daļu,

Kredītiestāžu un ieguldījumu brokeru sabiedrību darbības atjaunošanas un noregulējuma likuma 42. panta 1.1 daļu,

Krājaizdevu sabiedrību likuma 26. panta ceturto daļu,

Finanšu instrumentu tirgus likuma 100.7panta 1.1 daļu,

Ieguldījumu pārvaldes sabiedrību likuma 35. panta 1.4daļu un

Segto obligāciju likuma 65. panta otro daļu

1. Noteikumi nosaka šādu amata kandidātu (turpmāk – speciālais vadītājs) atlases un kandidāta piemērotības izvērtēšanas kārtību un šādai izvērtēšanai nepieciešamo informāciju:

1.1. kredītiestādes likvidatora amata kandidāta, kuru apstiprina ieteikšanai tiesai Kredītiestāžu likumā noteiktajā gadījumā;

1.2. kredītiestādes pilnvarnieka amata kandidāta, kuru ieceļ Kredītiestāžu likumā noteiktajā gadījumā;

1.3. krājaizdevu sabiedrībā ieceltās personas amata kandidāta, kuru ieceļ Krājaizdevu sabiedrību likumā noteiktajā gadījumā;

1.4. kredītiestādes un ieguldījumu brokeru sabiedrības īpašā vadītāja un kredītiestādes un ieguldījumu brokeru sabiedrības pilnvarnieka amata kandidāta, kuru ieceļ Kredītiestāžu un ieguldījumu brokeru sabiedrību darbības atjaunošanas un noregulējuma likumā noteiktajā gadījumā;

1.5. centrālā vērtspapīru depozitārija pilnvarnieka amata kandidāta, kuru ieceļ Finanšu instrumentu tirgus likumā noteiktajā gadījumā;

1.6. fonda likvidatora – Latvijas Bankas ieceltās personas – amata kandidāta, kuru ieceļ Ieguldījumu pārvaldes sabiedrību likumā noteiktajā gadījumā;

1.7. īpašā administratora amata kandidāta, kuru ieceļ Segto obligāciju likumā noteiktajā gadījumā.

2. Lēmumu par:

2.1. kredītiestādes un ieguldījumu brokeru sabiedrības īpašā vadītāja iecelšanu amatā pieņem Latvijas Bankas padome;

2.2. kredītiestādes un ieguldījumu brokeru sabiedrības pilnvarnieka iecelšanu amatā pieņem Latvijas Bankas padome gadījumā, kad lēmums par pilnvarnieka iecelšanu ir saistīts ar darbības apturēšanu un pilnīgu saistību izpildes ierobežojumu noteikšanu attiecībā uz kredītiestādēm un ieguldījumu brokeru sabiedrībām, kas pakļautas Kredītiestāžu un ieguldījumu brokeru sabiedrību darbības atjaunošanas un noregulējuma likumam;

2.3. kredītiestādes likvidatora apstiprināšanu ieteikšanai tiesai, kredītiestādes un ieguldījumu brokeru sabiedrības pilnvarnieka, kas nav minēts šo noteikumu 2.2. apakšpunktā, krājaizdevu sabiedrībā ieceltās personas, centrālā vērtspapīru depozitārija pilnvarnieka, fonda likvidatora – Latvijas Bankas ieceltās personas – un īpašā administratora iecelšanu amatā pieņem Latvijas Bankas uzraudzības komiteja.

3. Speciālā vadītāja amata kandidāta atlases procesā Latvijas Banka, ja nepieciešams, sadarbojas ar Finanšu ministriju, kā arī ar Latvijas Zvērinātu advokātu padomi (turpmāk – Advokātu padome), Latvijas Zvērinātu revidentu asociāciju (turpmāk – Revidentu asociācija) un citu profesionālo apvienību pārstāvjiem, tiesībsargājošajām iestādēm un Maksātnespējas kontroles dienestu, kuri sniedz Latvijas Bankai kandidātu piemērotības izvērtēšanai nepieciešamo informāciju.

4. Latvijas Banka reizi divos kalendārajos gados, bet ne vēlāk kā līdz attiecīgā gada 31. martam informē Advokātu padomi un Revidentu asociāciju par nepieciešamību iesniegt iespējamo speciālā vadītāja amata kandidātu sarakstu un to kontaktinformāciju, ietverot ne vairāk kā piecus speciālā vadītāja amata kandidātus. Ja Latvijas Banka konstatē nepieciešamību atjaunināt kandidātu sarakstu pirms minētā termiņa, tā ir tiesīga jebkurā brīdī pieprasīt aktualizētu informāciju.

5. Zvērināti revidenti un zvērinātu revidentu komercsabiedrības (turpmāk kopā – zvērināti revidenti) un zvērināti advokāti ir tiesīgi pieteikties speciālā vadītāja amata kandidātu atlasei, iesniedzot attiecīgi Revidentu asociācijai un Advokātu padomei pieteikumu, kurā norāda šādu informāciju:

5.1. pieredze finanšu tirgus dalībnieku un finanšu instrumentu tirgus darbības tiesiskā regulējuma piemērošanā;

5.2. profesionālā darbība sabiedrību likvidācijas procesos, ievērojot šo likvidācijas procesu apjomu un sarežģītību;

5.3. pieejamie resursi speciālā vadītāja pienākumu izpildei un uzdevumu izpildes nodrošināšanai;

5.4. iegūtā izglītība (fiziskajām personām).

6. Zvērināti revidenti un zvērināti advokāti ir tiesīgi pieteikties kredītiestādes likvidatora amata kandidātu atlasei, ja tie atbilst šādām prasībām:

6.1. kandidātam (juridiskās personas gadījumā – šīs juridiskās personas pilnvarotajam pārstāvim) ir spēkā esošs un starptautiski atzīts sertifikāts, kas apliecina zināšanas noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā;

6.2. kandidāts pēdējo divu gadu laikā nav atcelts no kredītiestādes likvidācijas procesa par normatīvo aktu pārkāpumiem;

6.3. kandidātam nav piemērota sankcija (izņemot brīdinājumu) par starptautisko vai nacionālo sankciju vai noziedzīgi iegūtu līdzekļu legalizācijas un terorisma un proliferācijas finansēšanas novēršanu reglamentējošo normatīvo aktu pārkāpumu vai no šādas sankcijas piemērošanas dienas ir pagājis vismaz viens gads;

6.4. kandidāts apliecina, ka tam ir nepieciešamie resursi kredītiestādes likvidācijas procesa vadīšanai.

7. Zvērināti advokāti papildus šo noteikumu 5. punktā noteiktajam norāda šādu informāciju:

7.1. kvalifikācija maksātnespējas procesa jomā (vai zvērināts advokāts ir iecelts maksātnespējas procesa administratora amatā un uz to ir attiecināmi maksātnespējas procesa administratora darbību ierobežojoši apstākļi);

7.2. darbības ilgums zvērinātu advokātu kolēģijā;

7.3. pēdējo triju gadu laikā iegūtie kvalifikācijas punkti, norādot kvalifikācijas celšanas aktivitāti un iegūto kvalifikācijas celšanas punktu skaitu.

8. Ja Advokātu padome vai Revidentu asociācija konstatē apstākļus, tai skaitā no šo noteikumu 5., 6. un 7. punktā noteiktās informācijas izrietošus apstākļus, kas ietekmē vai var ietekmēt speciālā vadītāja amata kandidāta atbilstību amatam, Advokātu padome un Revidentu asociācija, iesniedzot kandidātu sarakstu, par to atsevišķi informē Latvijas Banku.

9. Ja Advokātu padome vai Revidentu asociācija ir iesniegusi sarakstu ar vairāk nekā pieciem speciālā vadītāja amata kandidātiem, Latvijas Banka, piedaloties Advokātu padomes un Revidentu asociācijas pārstāvjiem, veic kandidātu izlozi, lai izveidotu kandidātu sarakstus ar ne vairāk kā pieciem kandidātiem no katras profesionālās apvienības iesniegtajiem kandidātiem. Advokātu padomes un Revidentu asociācijas pārstāvju nepiedalīšanās izlozē neietekmē tās norisi.

10. Pirms lēmuma par speciālā vadītāja amata kandidāta apstiprināšanu ieteikšanai tiesai vai iecelšanu amatā pieņemšanas Latvijas Banka pieprasa:

10.1. Maksātnespējas kontroles dienestam par speciālā vadītāja amata kandidātu, kas vienlaikus ir maksātnespējas procesa administrators, un Advokātu padomei vai Revidentu asociācijai un Finanšu ministrijai sniegt viedokli par kandidāta izdarītajiem darbību reglamentējošo normatīvo aktu pārkāpumiem un to raksturu pēdējo divu gadu laikā, kā arī citu informāciju, kas ir Maksātnespējas kontroles dienesta, Advokātu padomes vai Revidentu asociācijas un Finanšu ministrijas rīcībā un kas raksturo kandidāta profesionālo darbību;

10.2. speciālā vadītāja amata kandidātiem rakstveidā sniegt:

10.2.1. informāciju par šo noteikumu 5. punktā minētajiem pieredzi, kvalifikāciju un resursus raksturojošajiem kritērijiem;

10.2.2. rakstveida apliecinājumu par piekrišanu stāties plānotajā amatā un uzņemties likumā noteikto atbildību;

10.2.3. kandidāta rīcībā esošās ziņas par interešu konflikta neesamību, tai skaitā ziņas, kas varētu liecināt par iespējamu interešu konflikta situācijas pastāvēšanu;

10.2.4. apliecinājumu par iepazīšanos ar personas datu apstrādes kārtību speciālā vadītāja amata kandidāta piemērotības novērtēšanā (1. pielikums);

10.2.5. reputācijas novērtējuma anketu (2. pielikums);

10.3. papildus šo noteikumu 10.2. apakšpunktā minētajam speciālā vadītāja amata kandidātiem, kas minēti šo noteikumu 1.1. un 1.6. apakšpunktā, rakstveidā sniegt:

10.3.1. iespējamo veicamo pasākumu plānu attiecīgās kredītiestādes vai ieguldījumu fonda likvidācijas procesa vadīšanai, iekļaujot tajā veicamās darbības un risinājumus, lai nodrošinātu šīs kredītiestādes vai ieguldījumu fonda likvidāciju atbilstoši normatīvo aktu prasībām;

10.3.2. informāciju par pieejamiem resursiem, tai skaitā speciālā vadītāja amata kandidāta pieaicinātajām personām, plānotā likvidācijas procesa sekmīgai nodrošināšanai un plānoto termiņu tā pabeigšanai;

10.3.3. pašapliecinājumu, ka speciālā vadītāja amata kandidāts vai – juridiskās personas gadījumā – šī juridiskā persona un tās pilnvarotais pārstāvis atbilst Kredītiestāžu likumā likvidatoram vai Ieguldījumu pārvaldes sabiedrību likumā Latvijas Bankas ieceltajai personai noteiktajām prasībām un uz tiem neattiecas minētajos likumos noteiktie ierobežojumi;

10.4. papildus šo noteikumu 10.2. apakšpunktā minētajam speciālā vadītāja amata kandidātiem, kas minēti šo noteikumu 1.2., 1.3., 1.4. un 1.5. apakšpunktā, rakstveidā sniegt:

10.4.1. iespējamo veicamo pasākumu plānu attiecīgās kredītiestādes, krājaizdevu sabiedrības vai ieguldījumu brokeru sabiedrības pārvaldīšanas procesa vadīšanai, kurš sagatavots atbilstoši Latvijas Bankas sniegtajam situācijas aprakstam vai uzdevumam un kurā iekļautas veicamās darbības un risinājumi, lai nodrošinātu šīs sabiedrības pārvaldīšanu atbilstoši normatīvo aktu prasībām;

10.4.2. informāciju par pieejamiem resursiem, tai skaitā speciālā vadītāja amata kandidāta pieaicinātajām personām, plānotā kredītiestādes, krājaizdevu sabiedrības vai ieguldījumu brokeru sabiedrības pārvaldīšanas procesa sekmīgai nodrošināšanai;

10.4.3. pašapliecinājumu, ka speciālā vadītāja amata kandidāts vai – juridiskās personas gadījumā – šīs juridiskās personas valdes locekļi un pilnvarotais pārstāvis atbilst Kredītiestāžu likumā pilnvarniekam vai attiecīgi Krājaizdevu sabiedrību likumā ieceltajai personai noteiktajām prasībām un uz tiem neattiecas minētajos likumos noteiktie ierobežojumi;

10.5. papildus šo noteikumu 10.2. apakšpunktā minētajam speciālā vadītāja amata kandidātiem, kas minēti šo noteikumu 1.7. apakšpunktā, rakstveidā sniegt:

10.5.1. viedokli par iespējamo veicamo pasākumu plānu segto obligāciju programmas pārvaldīšanas procesa vadīšanai, iekļaujot tajā turpmāk veicamās darbības un risinājumus, lai nodrošinātu ieguldītāju un segto obligāciju kreditoru interešu aizsardzību un efektīvu segto obligāciju programmas pārvaldīšanas procesa norisi;

10.5.2. informāciju par potenciālajiem risinājumiem, lai panāktu pēc iespējas pilnīgāku visu segto obligāciju prasījumu pienācīgu izpildi;

10.5.3. informāciju par iespēju nodot segto obligāciju programmas pārvaldīšanu citam emitentam;

10.5.4. pašapliecinājumu, ka speciālā vadītāja amata kandidāts vai – juridiskās personas gadījumā – šīs juridiskās personas valdes locekļi un tās pilnvarotais pārstāvis atbilst Kredītiestāžu likumā likvidatoram noteiktajām prasībām un uz tiem neattiecas minētajā likumā noteiktie ierobežojumi.

11. Latvijas Banka, izvērtējusi šo noteikumu 10. punktā minēto informāciju, uz pārrunām aicina trīs atbilstošākos speciālā vadītāja amata kandidātus.

12. Ja speciālā vadītāja amata kandidāta atlases procesā Latvijas Banka konstatē normatīvajos aktos noteiktus tiesiskus šķēršļus, kas kandidātam liedz pildīt speciālā vadītāja amata pienākumus, Latvijas Banka attiecīgo kandidātu no atlases procedūras izslēdz.

13. Latvijas Bankas padome vai Latvijas Bankas uzraudzības komiteja, pieņemot lēmumu par speciālā vadītāja amata kandidāta apstiprināšanu ieteikšanai tiesai vai iecelšanu amatā, izvērtē šo noteikumu 8., 10. un 11. punktā minēto profesionālo apvienību, iestāžu un speciālā vadītāja amata kandidātu sniegto informāciju.

14. Latvijas Banka šo noteikumu 10. un 11. punktā noteiktās darbības nepieciešamās informācijas iegūšanai no Maksātnespējas kontroles dienesta, profesionālo apvienību pārstāvjiem un speciālā vadītāja amata kandidātiem sāk veikt, ja tai ir radusies nepieciešamība apstiprināt speciālo vadītāju ieteikšanai tiesai vai iecelt to amatā.

15. Atzīt par spēku zaudējušiem Latvijas Bankas 2024. gada 25. novembra noteikumus Nr. 345 "Īpašā administratora amata kandidāta atlases kārtība" (Latvijas Vēstnesis, 2024, Nr. 232).

16. Noteikumi stājas spēkā 2025. gada 1. decembrī.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

1. pielikums

Latvijas Bankas 2025. gada

noteikumiem Nr. [\_\_\_\_\_]

**Apliecinājums par iepazīšanos ar personas datu apstrādes kārtību speciālā vadītāja amata kandidāta piemērotības novērtēšanā**

**Personas datu apstrādes mērķis un tiesiskais pamats**

Latvijas Banka vāc personas datus, lai uzraudzības funkcijas ietvaros izvērtētu personas atbilstību speciālā vadītāja amata kandidātam izvirzītajām prasībām. Personas dati tiek vākti un apstrādāti, lai novērtētu, vai persona, kura pretendē uz speciālā vadītāja amatu, atbilst piemērotības kritērijiem. Šajā procesā tiek vērtēta personas: 1) reputācija; 2) zināšanas, prasmes un pieredze; 3) viedoklis par iespējamo veicamo pasākumu plānu; 4) sniegtā informācija par speciālā vadītāja amata pienākumu veikšanai nepieciešamajiem risinājumiem; 5) spēja veltīt pietiekami daudz laika savu amata pienākumu izpildei.

**Personas datu izmantošana**

Visi pieprasītie personas dati ir nepieciešami, lai novērtētu speciālā vadītāja amata kandidāta piemērotību, kā arī lai pārliecinātos, ka šai personai neveidojas interešu konflikts ar likvidējamo vai pārvaldāmo sabiedrību vai fondu. Ja dati netiek iesniegti, Latvijas Banka nevar novērtēt, vai attiecīgais speciālā vadītāja amata kandidāts atbilst piemērotības prasībām un vai tam neveidojas interešu konflikts ar likvidējamo vai pārvaldāmo sabiedrību vai fondu, un vai tas tādējādi var nodrošināt stabilu likvidācijas procesu vai pārvaldību.

**Apstrādājamo personas datu kategorijas**

Saistībā ar speciālā vadītāja amata kandidāta piemērotības novērtēšanu tiek apstrādāti šādi personas dati:

1) pieteikuma iesniedzēja (rakstveidā vai intervijas laikā) sniegtie **personas dati**,kas ir saistīti ar:

- **informāciju par personu**, piemēram, vārds, uzvārds, dzimšanas datums un vieta, personas pases vai ID kartes numurs, valstspiederība, reģistrācijas numurs;

- **kontaktinformāciju**, piemēram, adrese, e-pasta adrese, tālruņa numurs;

- **zināšanām, prasmēm un pieredzi**, piemēram, informācija par praktisko un profesionālo pieredzi, kas iegūta iepriekšējās darbavietās, un teorētisko pieredzi (zināšanām un prasmēm), kas iegūta izglītības iestādēs;

- **reputāciju**, piemēram, ziņas par sodāmību un informācija par izmeklēšanu, tiesvedību un disciplinārlietām (t. sk. informācija par atstādināšanu no amata, maksātnespējas vai līdzīgiem procesiem);

- **interešu konfliktiem**, piemēram, jebkādas tiesiskās attiecības vai jebkādi nozīmīgi darījumi ar likvidējamo vai pārvaldāmo sabiedrību vai fondu;

- **laiku amata pienākumu izpildei**, piemēram, citas profesionālās vai personiskās saistības vai apstākļi (iesaiste tiesas procesos);

2) personas dati, kas Latvijas Bankai ir kļuvuši zināmi no citiem avotiem, piemēram, no plašsaziņas līdzekļiem;

3) personas dati, kas nav saistīti ar amata kandidātu, bet ar trešajām personām;

4) Latvijas Bankas atbildīgo darbinieku, kuri veic personas novērtēšanu, secinājumi, piemēram, atzinumi vai novērtējumi par amata kandidāta zināšanām un kompetenci attiecīgajā jomā.

**Personas datu izpaušana**

Latvijas Bankai ir tiesības izpaust saņemtos personas datus tiesībsargājošajām iestādēm atbilstoši to darbību reglamentējošajos normatīvajos aktos noteiktajām tiesībām pieprasīt Latvijas Bankai sniegt šādu informāciju.

**Piemērojamais glabāšanas periods**

Latvijas Banka glabā personas datus, kas sniegti Latvijas Bankai, 10 gadus pēc speciālā vadītāja amata pienākumu pildīšanas.

**Piemērojamā datu aizsardzība un datu pārzinis**

Latvijas Banka Eiropas Parlamenta un Padomes 2016. gada 27. aprīļa regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) izpratnē ir uzskatāma par pārzini un ir atbildīga par veikto personas datu apstrādi atbilstoši minētajā regulā noteiktajai kārtībai.

**Datu subjekta tiesības**

Datu subjektam, kura personas datus apstrādā Latvijas Banka, ir tiesības piekļūt datiem, kas uz viņu attiecas, un tiesības tos labot. Šim datu subjektam ir arī tiesības (ar ierobežojumiem) dzēst savus personas datus un iebilst pret savu personas datu apstrādi, ievērojot Eiropas Parlamenta un Padomes 2016. gada 27. aprīļa regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) un Fizisko personu datu apstrādes likuma prasības.

**Kontakti**

Ja datu subjektam rodas jautājumi vai sūdzības par datu apstrādes procesu, viņš var vērsties Latvijas Bankā (e-pasts: datuaizsardziba@bank.lv).

Turklāt datu subjektam ir tiesības jebkurā laikā vērsties pēc palīdzības Datu valsts inspekcijā (adrese: Elijas iela 17, Rīga, LV-1050; e-pasts: [pasts@dvi.gov.lv](mailto:pasts@dvi.gov.lv); tīmekļvietne: www.dvi.gov.lv).

**Apliecinājums**

Ar šo apliecinu, ka esmu informēts par Latvijas Bankai iesniegto manu kā fiziskās personas datu, t. sk. sensitīvo personas datu, apstrādi speciālā vadītāja amata kandidāta piemērotības novērtēšanas kontekstā.

Vārds, uzvārds

Paraksts

Vieta, datums

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

2. pielikums

Latvijas Bankas 2025. gada

noteikumiem Nr. [\_\_\_\_\_]

**Reputācijas novērtējuma anketa**

**Anketas aizpildīšanas mērķis**

Anketā ietvertā informācija sniedz iespēju veikt speciālā vadītāja amata kandidāta reputācijas novērtējumu.

**Kā jāaizpilda anketa**

Uz visiem anketas jautājumiem jāsniedz precīzas un pilnīgas atbildes. Ja sniegtā informācija ir neprecīza vai nepilnīga, anketas apstrāde var ieilgt. Nepatiesas, nepilnīgas vai maldinošas informācijas sniegšana apzināti vai nolaidības dēļ var radīt šaubas par tiesai iesakāmās vai amatā apstiprināmās personas piemērotību.

**Kam jāaizpilda un jāparaksta anketa**

Speciālā vadītāja amata kandidāts ir atbildīgs par pilnīgas un precīzas informācijas sniegšanu Latvijas Bankai saistībā ar personas ieteikšanu tiesai vai iecelšanu amatā. Anketu paraksta speciālā vadītāja amata kandidāts.

**Ar ko sazināties neskaidrību gadījumā:** neskaidrību gadījumā lūdzam sazināties ar Latvijas Banku (tālr. 67022300; e-pasts: info@bank.lv).

Speciālā vadītāja amata kandidāta apliecinājums

Ar šo persona:

apliecina, ka anketā sniegtā informācija atbilstoši tās rīcībā esošajām ziņām ir precīza un pilnīga;

apliecina, ka nekavējoties paziņos Latvijas Bankai par jebkurām būtiskām izmaiņām\* sniegtajā informācijā.

Vārds un uzvārds

Paraksts (e-paraksts)

Datums (e-paraksta datums)

\* Būtiskas izmaiņas ir izmaiņas, kas var ietekmēt tiesai iesakāmās vai amatā apstiprināmās personas atbilstību.

|  |  |  |
| --- | --- | --- |
| A. | Vai Jums*[[1]](#footnote-1)\** iepriekš ir bijis notiesājošs spriedums krimināllietā vai būtiskā (t. i., tādā, kas ietekmē reputāciju vai būtiski ietekmē finanšu stabilitāti) civillietā vai administratīvajā lietā (t. sk. pārsūdzības procesā esošs notiesājošs spriedums)? | JĀ  NĒ |
|  | Ja atbilde uz jautājumu ir "JĀ", lūdzam sniegt sīkāku informāciju, īpaši par to, kāda ir apsūdzības būtība, cik ilgs laiks pagājis kopš apsūdzības pamatā esošā pārkāpuma, kāds ir gaidāmais sods notiesājoša sprieduma gadījumā, kādā posmā ir tiesas process, kā arī minēt jebkādus citus atbildību mīkstinošus vai pastiprinošus faktorus. | |
|  |  | |
| B. | Vai pret Jums ir ierosināta krimināllieta vai būtiska (t. i., tāda, kas ietekmē reputāciju vai būtiski ietekmē finanšu stabilitāti) civillieta vai administratīvā lieta (t. sk. saņemts oficiāls paziņojums par izmeklēšanas sākšanu vai lietas nodošanu tiesai)? | JĀ  NĒ |
|  | Ja atbilde uz jautājumu ir "JĀ", lūdzam sniegt sīkāku informāciju, īpaši par to, kāda ir apsūdzības būtība, cik ilgs laiks pagājis kopš apsūdzības pamatā esošā pārkāpuma, kāds ir paredzamais sods notiesājoša sprieduma gadījumā, kādā posmā ir tiesas process, kā arī minēt jebkādus citus atbildību mīkstinošus vai pastiprinošus faktorus. | |
|  |  | |
| C. | Vai Jūs esat kādreiz saukts(-a) pie ***disciplināratbildības*** (t. sk. atzīts(-a) par nepiemērotu komercsabiedrības direktora vai vadītāja amatam, atcelts(-a) no atbildīga amata u. tml.)? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| D. | Vai Jūs esat bijis(-usi) vadītājs(-a) komercsabiedrībā, kura kļuvusi maksātnespējīga, vai attiecībā uz Jums agrāk īstenota vai pašlaik tiek īstenota maksātnespējas vai līdzīga procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| E. | Vai kāds no šajā pielikumā minētajiem procesiem atrisināts ārpustiesas ceļā vai alternatīvā strīdu izšķiršanas procesā? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |

|  |  |  |
| --- | --- | --- |
| F. | Vai Jūs esat iekļauts(-a) kādā parādnieku sarakstā (piemēram, nodokļu parādnieku reģistrā) vai par Jums ir negatīva informācija Kredītu reģistrā, vai Jums ir veikta parādu piedziņas procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| G. | Vai Jums ir atteikta, anulēta vai pārtraukta reģistrācija, autorizācija, dalībnieka statuss vai licence jebkurā profesionālā vai uzņēmējdarbības jomā? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |
| H. | Vai Jums ir piemērotas valsts iestāžu vai profesionālu organizāciju sankcijas vai pret Jums sākts izmeklēšanas process vai piespiedu izpildes procedūra? | JĀ  NĒ |
|  | Ja atbilde uz jautājumu ir "JĀ", lūdzam norādīt sīkāk. | |
|  |  | |

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO   
PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

1. \* "Jūs" visā šajā pielikumā nozīmē "Jūs personiski", taču jāattiecina arī uz jebkuru uzņēmumu, līgumsabiedrību vai uzņēmumu bez juridiska statusa, ar kuru esat vai esat bijis(-usi) saistīts(-a) kā direktors(-e), kontrolieris(-e), vadītājs(-a) vai akcionārs(-e), kam ir būtiska līdzdalība. [↑](#footnote-ref-1)